Aquella situación amosaba que la organización taba estartallada. Tampoco la otra facción fixo nada por echame un cabu, seguramente porque-y venía de perles la intransixencia que los otros amosaben pa comigo, na idega de qu'asina pilaría pa la d'ellos si les coses s'enguedeyaben. Namás me recuerdo del educáu sofitu a la mió  honradez de Chusa Varela, del bandu pautista, y del perfirme ya ensin resquiebra de Mariu Arbesú y de Toño Martínez, del otru bandu. La verdá ye que la única allegría d'esa estúpida y llaceriosa sesión fora'l sofitu de los representantes de la mocedá. Pero d'aquella xunta salí ensin ser el mesmu. Si a media organización nun-y servía la mió pallabra, de poco díbamos convencer a la sociedá de lo que plantegáramos. Amás, nuna organización que tinía poques coses por escrito -informalidá propia de grupos d'amigos  que se torna irresponsabilidá nun debate políticu- la confianza nes persones yera pernecesario. Yera'l primer pasu pa la decisión que diba tomar un poco más sero, la de marchar, pero entá nun pensaba nello. La griesca intestina d'Andecha amenaba la posición d'IAS por delles razones...